Top Chef SA is dié week (braaivleis)vuur en vlam!
JY LEES NOU Top Chef SA is dié week (braaivleis)vuur en vlam!
Dié week se episode van Top Chef SA laat die kombuis agter wanneer 'n uitskakelronde buite plaasvind.
Twee spanne van vier word met 'n mestrekking gekies, waarna die aspirant-Top Chefs twee uur kry om 'n fees oor die kole te berei wat geskik is vir 'n toprestaurant.
Maar die mededingers is binnekort self op hete kole in hul soeke na die perfekte gereg om die beoordelaars te beïndruk. Met net braaivleisvure en gasstowe raak hulle gou warm onder die kraag wanneer die groente wéér verbrand en die houtskool gesteel word. En hulle het nie eens die gewone kombuisklokkie nie.
Onder dié week se beoordelaars is daar drie gasbeoordelaars; James Diack, hoofsjef by Coobs in Parkhurst, die bekende model Lee-Ann Liebenberg en die TV-aanbieder Luthando Shosha, alombekend as "LootLove". Die cheftestants verwelkom elke gasbeoordelaar se unieke energie – al is James een van hulle se baas en al is van hulle 'n bietjie in 'n waas oor al die glansryke bekendes vir wie hulle braai.
Namate die druk oplaai in die kompetisie om die titel Top Chef SA en daardie R100 000 kontant, wonder 'n mens watter aspirant volgende gaan val.
Skakel Dinsdag 23 Augustus 20:00 op SABC3 in vir die volgende spannende aflewering van Top Chef SA.
Verlede week moes Kim Crystal Clement, eienaar van Urban Eatery en Central Pizza in Pretoria, haar messe pak nadat die beoordeelaars nie beïndruk was met haar verbeterde weergawe van 'n kitskosdis nie.